מאיר חדש

הרב מאיר חדש (כ"ז בשבט ה'תרנ"ח, 19 בפברואר 1898 - כ"ט בטבת ה'תשמ"ט, 6 בינואר 1989) היה משגיח ישיבת חברון במשך למעלה מיובל. כמו כן שימש כמשגיח בישיבות עטרת ישראל ואור אלחנן, ובלט בקרב אישי תנועת המוסר.

קורות חיים

נולד בעיירה פאריץ' שבפלך מינסק שבתחום המושב של האימפריה הרוסית (כיום בלארוס) לרב בן-ציון ומחלה חדש (חודוש). בגיל 11 החל ללמוד בישיבה לצעירים בשקלוב בראשה עמד באותה עת הרב פסח פרוסקין, לאחר שנתיים נכנס ללמוד בישיבת סלבודקה והפך לתלמידו המובהק של "הסבא מסלבודקה", הרב נתן צבי פינקל, שאת שיחותיו אף ערך ופרסם בספר "אור הצפון". היה מקורב למשגיח הישיבה, הרב אברהם גרודזינסקי שהשפיע רבות על אישיותו.

בגיל 16 עבר אביו לארצות הברית במטרה להביא לשם את שאר בני משפחתו אך מלחמת העולם הראשונה שפרצה אז הפרידה ביניהם, לאחר תקופה נפטרה אמו בפתאומיות ועל כתפיו נפל עֻלָּם של אחיו ואחותו. בזמן המלחמה הועמד בפני כיתת יורים רוסית לאחר שנתפס ללא תעודות, אך ניצל בנס.

בשנת ה'תרפ"ו עלה לארץ ישראל ובחודש תמוז באותה שנה הצטרף לקבוצת הבחורים שפתחה את סניף הישיבה בעיר חברון. על אף היותו צעיר, הורשה להיכנס לשיחותיו של "הסבא מסלובודקה". במאורעות תרפ"ט (1929) ניצל בנס כשהוא שוכב מתחת לגופות חבריו. בשנות השלושים, לאחר פטירת המשגיח הרב יהודה לייב חסמן בשנת ה'תרצ"ו, התמנה כמשגיח בישיבה.

בשנותיו האחרונות כיהן גם כמשגיח בישיבת "עטרת ישראל" שהוקמה על ידי חתנו הרב ברוך מרדכי אזרחי, וכן בישיבת "אור אלחנן" שהקים בנו הרב משה מרדכי חדש, כמו כן מסר שיחות בישיבת תפארת התורה.

הרב חדש נפטר בכ"ט בטבת ה'תשמ"ט ונטמן בחלקת ישיבת חברון בבית הקברות בהר הזיתים.

בנו, הרב משה מרדכי חדש הקים לזכרו את ישיבת "כנסת מאיר" בראשון לציון. על שמו רחוב "הרב מאיר חדש" בשכונת רמת שלמה, ושכונת "רמת מאיר" במודיעין עילית.

משפחתו
הרב חדש היה נשוי לצביה, בתו של הרב נפתלי מנחם הוטנר מרבני איישישוק, שהיה בנו של רבי יוסף זונדל הוטנר מאיישישוק. לאחר עלייתה לארץ ישראל התגוררה צביה אצל בת דודתה חוה לאה קוק אשת רבי צבי יהודה קוק, ואחר כך עברה להתגורר בבית דודה ראש הישיבה בחברון.

אמה של צביה חדש, קריינה, הייתה אחותו של ראש ישיבת סלבודקה הרב משה מרדכי אפשטיין.

אחיו, הרב דוד חדש, שימש שנים רבות כר"מ בישיבת היישוב החדש.

בניו
 הרב אהרן חדש (נפטר בשנת ה'תשפ"א), חתן הרב חיים זאב פינקל (בנו של הרב אליעזר יהודה פינקל), כיהן כמשגיח בישיבת מיר
 הרב משה מרדכי חדש, שהיה ראש ישיבת אור אלחנן . (נפטר כ"ח תמוז ה'תשע"ו)
 הרב נפתלי חדש, חתנו של הרב פסח קוקיס, שהיה רבה של בת ים (חתנו של הרב רפאל קצנלבוגן), מכהן כמשגיח בישיבת אור אלחנן.
 הרב יוסף חדש. חתנו הרב דוד סלמון ראש ישיבת נחלת דוד נשוי לביתו הרבנית עטרה. חתן נוסף הרב נחום קסטנר הוא ר"מ בישיבת מיר.
 בתו, שולמית אזרחי (נפטרה בתשפ"ג), הייתה נשואה לרב ברוך מרדכי אזרחי, ראש ישיבת עטרת ישראל. פרסמה כמה ספרי ביוגרפיה ובהם ביוגרפיה על אביה ומשפחתו, המשולבת בסיפורה של ישיבת חברון.

אילן יוחסין

מתלמידיו
 חתנו הרב ברוך מרדכי אזרחי, ראש ישיבת עטרת ישראל.
 הרב אחיקם שבח, ראש ישיבת אור אלחנן לצעירים בטבריה ("ישיבת טבריא").
 הרב ישעיהו הדרי, שהיה ראש ישיבת הכותל.
 הרב יעקב בצלאל זולטי, רבה של ירושלים.
 הרב יצחק חיים פרץ, יו"ר ש"ס ושר הפנים לשעבר ורבה של רעננה.
 ח"כ לשעבר הרב אברהם רביץ.
 הרב ישעיהו הדר גלזמן, ר"מ ישיבת עטרת ישראל.
 הרב דוד אברהם, ראש ישיבת בנין אב בירושלים.
 הרב יעקב יוסף אוירבך, רבה של רמת חן.
 הרב צבי צביאלי, מראשי כולל נחלת משה.
 הרב יונה דברת, לשעבר רב היישוב מבוא חורון.

תלמידיו המכהנים כמנהלים רוחניים בישיבות
 הרב מתתיהו שטרן, מנהלה הרוחני של ישיבת נתיבות חכמה (וולפסון) בית וגן, ירושלים.
 הרב צבי דיאמנט, מנהל רוחני בישיבת אור ישראל.
 הרב שמעון פוחוביץ' מנהל רוחני בישיבת בית מתתיהו.

ספרי מאמריו ושיחותיו
לאחר פטירתו כונסו מאמריו ושיחותיו על ידי תלמידיו, ועד כה יצאו כמה ספרים:
אור חדש, תשמ"ט
מאורות, תשמ"ט
קובץ שיחות וועדים, תשמ"ט
קונטרס פורים: קובץ שיחות וועדים, תש"נ
 תלמידיו של אברהם אבינו - קונטרס הדרכה לתלמיד בראשית דרכו בישיבה, תשנ"ד
מאיר נתיבות, תשנ"ד
אור מאיר, תשס"א
אור עולם: פורים, תשס"ט
אור עולם: חנוכה, תש"ע

לקריאה נוספת
 שולמית אזרחי, המשגיח - הגביע שעלה על גדותיו, הוצאת פלדהיים, 2001

קישורים חיצוניים

 
 https://bshch.blogspot.com/2020/09/blog-post_4065.html?m=1

הערות שוליים 

אנשי העלייה הרביעית
יהודים הקבורים בהר הזיתים: חלקת הנביאים
ירושלים: רבנים
משגיחים ארץ-ישראלים
רבנים ביישוב
רבנים ליטאים ישראלים
בוגרי ישיבת כנסת ישראל (סלבודקה)
בוגרי ישיבת חברון כנסת ישראל
משפחת חדש
אישים שעל שמם ישיבות בישראל
ישראלים שנולדו ב-1898
ישראלים שנפטרו ב-1989
משגיחי ישיבת חברון כנסת ישראל